recursal/SuperWikiNEXT-32B huggingface dataset:
| Era | Periode | Epog | Tyd gelede (in miljoen jaar) |
| --- | --- | --- | --- |
| Kainosoïkum | Kwartêr | Holoseen | 0 - 0,0117 |
| Pleistoseen | 0,0117 - 2,588 |
| Neogeen | Plioseen | 2,588 - 5,333 |
| Mioseen | 5,333 - 23,03 |
| Paleogeen | Oligoseen | 23,03 - 33,9 |
| Eoseen | 33,9 - 56,0 |
| Paleoseen | 56,0 - 65,5 |
| Mesosoïkum | Kryt | Laat | **ouer** |

*Moenie verwar word met die Paleoseen nie.*
Die **Paleogeen** is die eerste geologiese periode van die Kainosoïese Era en strek van die einde van die laaste periode van die Mesosoïese Era, die Kryt, sowat 66 miljoen jaar gelede tot die begin van die Neogeen sowat 23,03 miljoen jaar gelede. Dit word veral gekenmerk deur die feit dat soogdiere ontwikkel het van relatief klein, eenvoudige vorme in groot, uiteenlopende diere ná die Kryt-Paleogeen-uitwissing wat ’n einde aan die vorige Krytperiode gebring het.

Dié periode bestaan uit drie epogs: die Paleoseen, Eoseen en Oligoseen. Die einde van die Poleoseen (55,5/54,8 miljoen jaar) word gekenmerk deur een van die belangrikste tydperke van verandering tydens die Kainosoïkum wat oseaan- en atmosferiese sirkulasie ontwrig en gelei het tot die uitwissing van talle seediere en ’n verandering in soogdiere.

Klimaat en geografie
--------------------

Die klimaat op aarde het tydens die Paleogeen verander van warm en vogtig tot kouer en droër. Dié neiging duur vandag nog voort, hoewel dit van tyd tot tyd afgewissel word met warmer tydperke. Dit is gedeeltelik veroorsaak deur die Antarktiese Ringoseaan (Engels: *Antarctic Circumpolar Current*), ’n seestroom in die Suidelike Yssee wat ooswaarts om Antarktika loop en seewater se temperatuur laat daal het.

Die kontinente het in die Paleogeen al hoe nader aan hul huidige posisies geskuif. Indië het teen Asië gebots en die Himalaja gevorm. Die Atlantiese Oseaan het jaarliks met ’n paar sentimeter wyer geword. Afrika het noord beweeg tot teen Europa, terwyl Suid-Amerika nader aan Noord-Amerika geskuif het. Australië het geskei geraak van Antarktika en in Suidoos-Asië se rigting beweeg.

Flora en fauna
--------------

Soogdiere het ’n groot diversifikasie ondergaan. Ná die Kryt-Paleogeen-uitwissing wat gelei het tot die uitsterwing van nie-vlieënde dinosourusse, het hulle ontwikkel in die meeste van die moderne soogdiere van vandag. Sommige het in groot diere ontwikkel wat die land oorheers het, terwyl ander aangepas het by see- en lugomgewings. Sommige soogdiere het hulle gewend tot ’n lewe in bome en die primate geword waarvan die mens afstam. Voëls het ook toegeneem ná die uitwissing van die pterosourusse. 

Nadat die aarde afgekoel het, was tropiese plante minder en beperk tot streke naby die ewenaar. Bladwisselende plante het algemener geraak en kon die seisoenale klimaat wat nou oor die wêreld heen geheers het, beter oorleef. Een van die grootste gebeurtenisse in die plantlewe in dié tyd was die ontwikkeling van die eerste grasspesies. Hulle het uitgebrei en nuwe ekologiese omgewings geskep wat vandag as savannes en prêries bekend is. Dié graslande het baie van die woude vervang omdat hulle beter kon oorleef in die droër klimaat wat tipies was van baie streke in dié tyd.
Klein-Kariba se bord langs die R101-pad, ongeveer 5 km noord van Warmbad.
**Klein-Kariba** is 'n vakansieoord net buite Warmbad (Bela-bela) in 'n kloof van die Waterberg-bergreeks. Die oord word deur die ATKV besit en bestuur. Dit beskik oor 177 eenhede, 'n restaurant, konferensiesale, vier verhitte swembaddens en ’n kapel vir troues.

Geskiedenis
-----------

Klein-Kariba is die derde vakansieoord wat deur die ATKV aangekoop is. Die transaksie is in 1973 vir R1,6 miljoen beklink. Oor die jare is die oord van die oorspronklike hotel en 'n handjievol vakansiehuise tot die huidige infrastruktuur uitgebrei.

Op 7 Maart 2014 is die oord deur vloedwater vernietig. Sowat R50 miljoen se skade is aangerig en twee bejaardes het in die oorstromings omgekom. Sewe motors het ook weggespoel. 'n Damwal hoër op in die rivier, by die Thaba Monate-wildreservaat, het gebreek en 'n domino-effek veroorsaak. Die water het met verwoestende impak deur verskeie plaasdamme op pad na die oord teen die Mahlakahlaka-koppies gestroom.

As gevolg van 'n wolkbreuk het die oord dae later op 13 Maart 2014 'n tweede keer oorstroom. Die tweede vloed het die oorspronklike teerpad in 'n rivierbedding omskep. Die vloedkanaal is behou en met rotswalle versterk om beter beskerming teen toekomstige vloede te bied. Die oord is herbou en op 1 September van dieselfde jaar heropen.
Sarie du Toit, omstreeks 1958.
**Sara Aletta Petronella (Sarie) du Toit** (née Scheepers, 1907, Vrystaat – 1978) was van haar huwelik in 1931 tot 1935 ’n predikantsvrou in die Gereformeerde Kerk, waarna hulle na Potchefstroom verhuis het toe haar man aangestel is as hoogleraar aan dié kerk se Teologiese Skool.

Sarie Scheepers is in die Vrystaat gebore en het ook daar grootgeword. Haar ouers het later in die distrik Parys gaan woon. Voor haar huwelik het sy onderwys gegee en in 1931 tree sy in die huwelik met dr. Fanus du Toit, toe nog predikant van die kombinasie Bethal, Standerton, Volksrust, waar hy einde 1930 bevestig is. Haar skoonouers was van prof. dr. J.D. du Toit, wat as Totius roem verwerf het as Bybelvertaler, psalmberymer, digter en volksman, en Maria Postma. Haar man se oupa aan vaderskant was ds. S.J. du Toit (1847–1911), een van die belangrikste figure in die vroeë stryd om die erkenning van Afrikaans en konsulent van die Gereformeerde Kerke onder die Kruis. Aan moederskant was hy die kleinseun van ds. Dirk Postma (1818–1890), die grondlegger van die GKSA en eerste hoogleraar aan die GKSA se Teologiese Skool op Burgersdorp, waaraan sowel Fanus du Toit as sy vader ná die Skool se verplasing na Potchefstroom hoogleraar sou wees.

In 1935 verhuis die gesin na Potchefstroom toe dr. Du Toit, ná die dood van prof. J.A. du Plessis, benoem is as tydelike lektor aan die Teologiese Skool en in 1936 as professor, ook aan die PUK vir CHO, vir hoofsaaklik die Ou-Testamentiese wetenskap. Hy was meermale rektor van die Teologiese Skool en dekaan van die fakulteit teologie aan die PU vir CHO.

Sarie du Toit was ’n sterk krag in die vereningslewe en was altyd bereid om te help waar die kragte soms tekortgeskiet het, aldus Johanna du Plooy in die gedenkboek *Die Gereformeerde Vrou 1859–1959*. Vanaf die stigting van die Gereformeerde Sustersbond het sy in die provinsiale bestuur van Transvaal gedien. Op die plaaslike vereniging het sy van 1937 tot 1952 in die bestuur gedien, eers as sekretaresse en later as penningmeesteres. Du Plooy skryf: "Sy is besonder op netheid en presiesheid gesteld, nie alleen in haar persoonlike lewe en huishouding nie, maar ook met die werk wat die verenigingslewe betref."

Du Toit het haar man minstens twee keer oorsee vergesel: in 1939 toe prof. Du Toit in Nederland studeer het, en in 1946 na Amerika waar hy die Ekumeniese Sinode bygewoon het.

Uit hul huwelik is een dogter, Hanlie, gebore, later mev. (ds.) W.J. Maritz, tussen 1958 en sy dood leraar van die Gereformeerde kerke Salisbury, Parys en Florida; oorlede in die tuig op 12 Augustus 1983.

Bron
----

* (af)  Die Gereformeerde Vroueblad. 1959. *Die Gereformeerde vrou 1859-1959*. Potchefstroom: Potchefstroom Herald.
Atkinson (links) met sy spanmaat George Weightman-Smith tydens die Olimpiese Spele van 1928.
**Sidney Atkinson** (1901–1977) was 'n Suid-Afrikaanse atleet. Hy was die wenner van die goue medalje in die 110 m-hekkies vir mans by die 1928-Olimpiese Spele in Amsterdam, asook die silwermedalje in dieselfde item in 1924 in Parys.

Sidney James Montford "Sid" Atkinson is op 14 Maart 1901 in Durban gebore. Hy word in 1922 internasionaal bekend nadat hy die 110 m-hekkies in 15,2 en die 400 m-hekkies in 56,5 sekondes hardloop. Hy was ook 'n kranige verspringer.

Op die Olimpiese Somerspele 1924 eindig hy tweede, net agter die Amerikaner Daniel Kinsey (goud) en voor die Sweed Sten Pettersson (brons). By die volgende Olimpiese Spele wen hy goud deur die Amerikaanse wêreldrekordhouer Steve Anderson te verslaan, wat tweede geëindig het.

Hy is op 31 Augustus 1977 in Durban oorlede.

Persoonlike rekords
-------------------

| Onderdeel | Prestasie | Jaar |
| --- | --- | --- |
| 110 m-hekkies | 14,7 s | 1928 |
| Verspring | 7,34 m | 1925 |

Medaljes
--------

* 1924  Olimpiese Somerspele - 15,0 s
* 1928  Olimpiese Somerspele - 14,8 s
| Eon | Era | Periode | Ouderdom  Ma. |
| --- | --- | --- | --- |
| Proterosoïkum | Paleoproterosoïkum |  | **later** |
| Argeïkum | Neoargeïkum | Siderium | 2630 -2420 |
| Metanium | 2780 – 2630 |
| Mesoargeïkum | Pongolium | 3020 – 2780 |
| Vaalbarium | 3490 -3020 |
| Paleoargeïkum |  | 3810 – 3490 |
| Eoargeïkum |  | 4000 – 3810 ? |
| Hadeïkum | Neohadeïkum | Prometium | **vroeër** |

Die **Siderium** is 'n periode in die vroeë Prekambriese geskiedenis van die Aarde.

Volgens die chronologiese definisie van die *IUGS: International Union of Geological Sciences* se subkommissie vir stratigrafie is dit in 1988 gedefinieer as die eerste periode van die Paleoproterosoïkum en het dit *per definisie* geduur van 2500 tot 2300 miljoen jaar gelede.

Volgens die stratigrafiese definisie van Gradstein hulle word sy begin gedefinieer deur die verskyning van Hamersley se gebande ysterformasie (BIF *Banded Iron Formation*) en sy einde deur die verskyning van die Huroniese ystydperk. Die datering van hierdie gebeurtenisse is omtrent 2630 en 2420 Ma, eeffens vroeër as die chronologiese datering. 'n Ander verskil is dat Gradstein dit as die laaste periode van die Argeïkum beskou pleks van die eerste periode van die Proterosoïkum.

Geochemiese verandering
-----------------------

Gebande ysterformasies wat die Rio Tinto rooi kleur.
Die groter voorkoms van suurstof het die oorheersing van metaanvervaardigende organismes beëindig wat kenmerkend was voor die periode voor die siderium, die metanium. Die naam Siderium verwys na yster, omdat in hierdie tydperk groot hoeveelhede van hierdie element wat as Fe2+ in die oseane opgelos was, geoksideer is en as ysteroksiedafsettings neergeslaan het. Hierdie proses is biogeen van aard. Fotosintetiese organismes soos sianobakterieë het meer en meer suurstof vrygestel en dit het die dir oksidasiepotensiaal in die oseane verander. Dit word die Groot Suurstofkatastrofe genoem.

Omtrent 2,4 Ga verskyn die eerste afsetting van gips (kalsium-*sulfaat*). Dit beteken dat toe sulfaat volop in die oseane geword het. Die beteken dat vulkaniese swaweluitstoot soos SO2 makliker geoksideer is.
Boutsen in 1984 tydens die GP van die Verenigde State
**Thierry Boutsen** (gebore 13 Julie 1957 in Brussel) is 'n voormalige Belgiese renjaer. Van Formule 3 en Formule 2 het hy in 1983 na Formule Een gevorder. Hy het sy buiging met die Arrows-span gemaak in die Belgiese Grand Prix, waarin hy uitgeval het weens tegniese probleme. Hy het in sy Formule Een-loopbaan vir die Arrows-, Benetton-, Williams-, Ligier- en Jordan-spanne gejaag. Hy het in 1989 saam met Williams in Kanada en Australië gewen, elke keer in gietende reën. In 1990 het hy sy derde en laaste oorwinning in Hongarye behaal waar hy daarin geslaag het om die voortou van begin tot einde te behou. 

Benewens Formule 1 het hy ook verskeie kere deelgeneem aan uithouvermoëkompetisies soos die 24-uur van Le Mans, vir onder meer Porsche en Toyota. Dit was as gevolg van 'n ernstige ongeluk tydens hierdie laaste wedren dat hy sy loopbaan gestaak het. Gedurende sy wedrenjare het hy sy vlieënierslisensie verwerf en vir hom 'n private straler gekoop. Hy het later hierdie nuwe passie in sy beroep verander deur 'n vliegtuigverkoopmaatskappy in sy tuisstad Monaco te begin.

Formule 1-loopbaan
------------------
***Sarie*** is 'n Afrikaanse vrouetydskrif wat maandeliks deur Media24, 'n filiaalmaatskappy van Naspers uitgegee word. Die tydskrif se slagspreuk is *My Inspirasie*. Die redakteur is **Michelle van Breda**.

Ontstaan
--------

***Sarie*** se naam is aan die liedjie My Sarie Marais se titel ontleen. Die tydskrif het oorspronklik *Sarie Marais* geheet, 'n naam wat tydens die eerste uitgawe (6 Julie 1949) sinoniem was met die idee van maghebbende Afrikaanse vroulikheid. Dit was nie die eerste Afrikaanse tydskrif wat op die vrouemark gerig was nie, want *Rooi Rose* het reeds in 1942 die lig gesien onder leiding van Hendrikus Potgieter, beter bekend as die skrywer Mark Preston en *Die Moderne Vrou*, 'n publikasie van die Afrikaanse Pers Beperk, in 1936, maar dit het net sowat 'n jaar bestaan.  Waarskynlik die vroegste voorbeeld van 'n Afrikaanse vrouetydskrif was *Die Boerevrou*, wat van Maart 1919 tot Desember 1931 verskyn het. Ook die *Gereformeerde Vroueblad*, opgerig in Junie 1946 onder leiding van Aletta du Plessis, is ouer as *Sarie*. *Sarie* se inhoud het uit die staanspoor gestrek van mode, skoonheid, huisdekor en kookkuns tot verhoudingsadvies en gesinsvoorligting.

*Sarie* en sy direkte mededinger, *Rooi Rose*, se sirkulasie was jare lank min of meer dieselfde, maar in die eerste kwartaal van 2016 het *Sarie* se sirkulasie teruggesak tot 75 844 en die tydskrif so sy plek onder die grootste 10 tydskrifte in Suid-Afrika gekos. In dieselfde tydperk was *Rooi Rose* se sirkulasie 90 689, die sesde meeste in die land. In die tweede kwartaal van 2016 het *Rooi Rose* teruggesak tot 63 704, vergeleke met Sarie se 71 124.

Sien ook
--------

* Alba Bouwer, dertien jaar lank adjunkredakteur van *Sarie*.
* Marita van der Vyfer, skrywer wat artikels vir *Sarie* geskryf het.
* Deon Meyer, verhaalskrywer wat vir *Sarie* geskryf het.
|  |
| --- |
| Deel van ’n reeks oor |
| Oosterse Ortodoksie |
|  |
| Geskiedenis |
| Oosters-Ortodokse Kerk Bisantynse Ryk Ekumeniese konsilie Oos-Wes-skisma Oriëntale Ortodoksie
*Belangrikste konsilies:* Nicea I  • Konstantinopel I  • Efese  • Chalcedon  • Konstantinopel II  • Konstantinopel III  • Nicea II |
| Oosters-Ortodokse kerke |
| Ekumeniese Patriargaat van Konstantinopel Grieks-Ortodokse Kerk van Alexandrië Grieks-Ortodokse Kerk van Antiogië Grieks-Ortodokse Patriargaat van Jerusalem Russies-Ortodokse Kerk Georgies-Ortodokse en Apostoliese Kerk Serwies-Ortodokse Kerk Roemeens-Ortodokse Kerk Bulgaars-Ortodokse Kerk Kerk van Siprus Kerk van Griekeland Pools-Ortodokse Kerk Ortodokse Kerk van Albanië Ortodokse Kerk van Tsjeggië en Slowakye (Ortodokse Kerk in Amerika) |
| Geloof |
| Askese  • Diofisitisme  • Eerste onder gelykes  • Heilige liturgie  • Ikonografie  • Jesusgebed  • Kruisteken  • Miafisitisme  • Monofisitisme  • Monoteletisme  • Nestorianisme  • Raskolniki  • Teose  • Teotokos |
| s • b • w |

**Miafisitisme** (van die Griekse *mía*, "een", en *phýsis*, "natuur"), soms ook **henofisitisme** genoem, is ’n Christologiese formule van die Oriëntaal-Ortodokse en verskeie ander kerke wat net die eerste drie ekumeniese konsilies aanvaar. Daarvolgens is die goddelikheid en menslikheid van Christus verenig in een natuur, sonder onderskeid of verwarring. Sommige kerke beskou hierdie leerstelling as ’n vorm van monofisitisme – die leer dat Christus net een enkele, goddelike natuur het.

Geskiedenis
-----------

Op die Konsilie van Efese van 449 is Nestorius, die patriarg van Konstantinopel, se leerstelling verwerp dat Jesus se goddelike en menslike natuur twee aparte entiteite is en dat Maria nie Gods Moeder genoem kan word nie omdat sy net die ma van Jesus die mens is. Op die Konsilie van Chalcedon in 451 is besluit dat God in twee nature erken moet word wat onskeidbaar is: menslik en goddelik.

Die Miafisiete het dit verwerp. Hulle het geglo Christus het net een natuur, wat sowel goddelik as menslik is. Hulle het geglo die besluite van Chalcedon grens aan Nestorius se dwaalleerstellings. ’n Groot chaos het in die Oos-Romeinse Ryk ontstaan. Die ryk was verdeeld tussen die Chalcedoniërs, wat die leerstellings van die Konsilie van Chalcedon aanvaar het, en die Miafisiete.

Daar was verskeie pogings om die twee partye te verenig (onder meer die Henoticon in 482) en die magsewewig het verskeie kere geskuif. Die besluit van Chalcedon het egter die amptelike standpunt van die Romeinse kerk gebly en is steeds die standpunt van die Oosters-Ortodokse, Rooms-Katolieke en tradisionele Protestantse kerke. Die nie-Chalcedoniese Ortodokse kerke word gewoonlik saam gegroepeer as Oriëntaal-Ortodoks.
'n Poolse adellike in Sarmatiese kleredrag
Sogenaamde *Karacena*-wapentuig wat in Pole volgens die "Sarmatiese" styl vervaardig is
Die term **Sarmatisme** verwys na die spesifieke kultuur en leefstyl wat Poolse adellikes gedurende die 17de en in die eerste helfte van die 18de eeu ontwikkel het. Hulle historiese uitgangspunt was hul selfbeeld waarin sowel die lae adel - die szlachta - asook die hoë adel - die magnate - hulle genealogiese herkoms op die Sarmate, 'n Asiatiese ruitervolk, teruggevoer het.

Met hierdie kultuur nou verbonde was die stryd om besondere voorregte (die Goue Vryheid) en die afgrensing teenoor die buurvolke, insluitende die godsdienstige sfeer. Met hul gekonstrueerde historiese verlede het die Poolse adel daarnaas ook sy uitsluitlike aanspraak op die politieke gesag in die Pools-Litause adelsrepubliek en die reg op onbeperkte persoonlike vryheid (veral teenoor die koning as verkose staatshoof) bevestig - 'n voorreg wat in die sogenaamde Liberum veto verskans was.

Die Sarmatisme het groot invloed op die beeldende kuns, argitektuur, literatuur en die alledaagse kultuur uitgeoefen. Kritici het die agteruitgang van Pole-Litaue en die Poolse Delinge in die laat 18de eeu tenminste gedeeltelik aan die konsep van Sarmatisme verwyt en die adellikes van grootheidswaan, onverdraagsaamheid teenoor andersdenkendes asook religieuse en sosiale egoïsme beskuldig.
Die **9de Dinastie** van Antieke Egipte (ook **Dinastie IX** geskryf) het geheers tydens ’n verwarrende periode bekend as die Eerste Oorgangstydperk. Dié tydperk het van die 7de tot die einde van die 10de Dinastie (of die 11de Dinastie in Thebe) geduur.

Die 9de en die 10de Dinastie het van omstreeks 2160 tot 2025 v.C. geduur. Die dinastie is taamlik obskuur. Die oorname van die bewind van die 8ste Dinastie deur die leiers van Herakleopolis Magna was gewelddadig, en Manetho beskryf die stigter van die dinastie as "verskrikliker as sy voorgangers", wat bose dinge vir dié in die hele Egipte bewerkstellig het".

Heersers
--------

Die 9de Dinastie is gestig in Herakleopolis Magna en die 10de Dinastie is daar voortgesit. Egipte was nie in dié tyd verenig nie en daar is ’n oorvleueling tussen dié en ander plaaslike dinastieë. Die Turynse Koningslys noem 18 name van konings, maar hul name is beskadig, onidentifiseerbaar of verlore.

Die volgende lys bevat die moontlike heersers van die 9de Dinastie, gebaseer op die Turynse Koningslys. Van hulle kon net Meryibre Chety en Nebkaoere Chety sonder twyfel bevestig word deur argeologiese vondste.



|  Farao |  Notas |
| --- | --- |
|  |
|
| Meryibre Chety I | Manetho se *Achthoes*. |
| [naam verlore] |  |
| Neferkare | Kan die *Kaneferre* wees wat deur die nomarg Anchtifi genoem word. |
| Nebkaoere Chety II |  |
| Setoet |  |
| [naam verlore] |  |
| Mery[...] |  |
| Sjed[...] |  |
| H[...] |  |
| [drie name verlore] |  |
| Oeser(?)[...] |  |
**Theutberga** (\* en † onseker, ten minste tussen 825 en 869) was 'n Frankiese adellike, die dogter van Boso van Arles , en die vrou van Lotarius II van Lotaringe.

Oor die vroeë jare van Theutberga is niks bekend. Sy word vir die eerste keer in geskrifte in 855. Sy het toe in November 855 met die Frankiese koning Lotarius II getrou. Die huwelik het kinderloos gebly. 

Vanaf 857 probeer Lotarius  om 'n egskeiding te verkry. Drie jaar lank probeer hy voor wêreldse howe en vanaf 860 doen hy 'n beroep op die kerklike howe. Die egskeiding sou Lotarius toelaat om sy byvrou Waldrada te trou. Daar is moontlik ook ´n politiese motivering vir die egskeiding kan ook in die twis tussen Lotarius en Theutberga se broer Hugbert. 

Tydens die Sinode van Metz is die egskeiding bevestig. Pous Nicolaas I en Aartsbiskop Hinkmar van Reims het hulle egter daarteen uitgespreek en het die egskeiding met ekskommunikasie beveg. In 865 moes Lotarius Theutberga noodgedwonge weer as vrou aanvaar. ´n Aansoek om egskeiding deur Theutberga self word in 867 verwerp. 

Die huwelik is beëindig deur die dood van Lotarius in 869. Ná Lotarius se dood het Theutberga toevlug gesoek in die Abdy van Sainte-Glossinde te Metz en is daar as Abdis van die klooster oorlede.

|  |  |
| --- | --- |
| Normdata Edit this at Wikidata | 
* GND: 121263525
* ISNI: 0000 0000 5298 9464
* LCCN: nr99032959
* VIAF: 34379664
* WorldCat Identities: viaf-34379664

 |
**Thijs Antonneau** (gebore 25 Oktober 1997) is 'n Belgiese akteur en sanger.

Lewe en loopbaan
----------------

Antonneau het bekend geword vir die rol van Vincent in die *D5R*-reeks. Hy het die rol op die ouderdom van sestien gekry tydens 'n oudisie met meer as 300 jongmense. Vyf jongmense is uit dié 300 gekies: Sander Provost, Jamie-Lee Six, Thijs Antonneau, Angela Jakaj en Liandra Sadzo. Saam met sy mede-akteurs het hy die *Beste Ketnet-reeks-toekenning* by die gala van die goue K's 2014 gewen.

Antonneau het sy eerste enkelsnit *Take It Out* in Januarie 2016 bekendgestel onder sy eerste verhoognaam "Blue". Vanaf 2017 het hy voortgegaan onder die verhoognaam 'T.J', waar die twee letters vir "Thijs Jules" staan.

Filmografie
-----------

### Televisie

* *D5R* (2014-2022)
* *Ketnet-reeks Trollie*
* *Nachtwacht*
* *Just Like Me!* (2016)
* *Secrets* (2018)
* *Thuis* (2018)
* *Instaverliefd* (2019)

### Film

* *D5R: de film* (2017)
* *Booster* (2014)

### Stem akteur

* *Urbanus: De vuilnisheld* (2019)
Carina Horn in 2015.
**Carina Horn** (gebore 9 Maart 1989 in Durban) is 'n Suid-Afrikaanse atleet en spesialiseer in die naellope.

Biografie
---------

Sy het haar persoonlike beste in die 100m tot 11,06 in Julie 2015 in Madrid verbeter en daarmee die Suid-Afrikaanse rekord geëwenaar.

Op 22 Junie 2016 het Carina Horn die halfeindstryd van die Afrika-kampioenskappe in 11,14 gewen voordat sy die volgende dag na Murielle Ahouré die silwermedalje in die eindstryd gewen het met 'n tyd van 11,07. 

Op 9 Februarie 2018 het sy in Eaubonne haar persoonlike beste en die Suid-Afrikaanse rekord in die 60 m na 7,10 verbeter.

Op 17 Maart 2018 het sy die Suid-Afrikaanse rekord in die 100m verbeter deur haar halfeindstryd van die nasionale kampioenskappe, in 11,03 te wen. Sy het toe die eindstryd in 11,08 gewen. Op 4 Mei 2018, by die Doha-byeenkoms, die eerste skof van die 2018 Diamantliga, het sy haar eie nasionale 100m-rekord verbeter en die eerste vroue Suid-Afrikaner geword om onder 11 sekondes te hardloop, in 10,98.

Op 16 September 2019 is sy geskors vir verbode middels, 10 dae voor die begin van die wêreldbyeenkoms. Een van die monsters het die teenwoordigheid van twee verbode stowwe aan die lig gebring. 

Sy keer terug na kompetisie in 2022 en wen die 100m nasionale titel in April, en daarna die bronsmedalje by die Afrika-kampioenskappe.
| **Frýdlant***Friedland*
 |
| --- |
| **Kaart** | **Wapen** |
|  |
|  |
|  |
| **Vlag** |
|  |
|  |
|  **Land** |  Tsjeggië |
|  **Kraj (gewes)** |  Liberecký kraj |
|  **Okres (distrik)** | Liberec |
|  **Koördinate** | 50°55′N 15°04′O﻿ / ﻿50.917°N 15.067°O﻿ / 50.917; 15.067 |
|  **Stigting (eerste verwysing)** | 1278 |
|  **Stadstatus** | 1537 |
|  **Oppervlakte:** |   |
|  - Totaal | 31,62 vk km |
|  **Hoogte bo seevlak** | 295 m |
|
|
|  **Bevolking:** |   |
|  - Totaal (1 Januarie 2011) | 7 590 |
|  - Bevolkingsdigtheid | 240/vk km |
|  **Tydsone** | UTC +1 (MET) |
|  - Somertyd | UTC +2 |
|  **Klimaat** |   |
|  - Tipe | - |
|  - Gemiddelde jaarlikse temperatuur | - |
|  - Gem. temp. Januarie/Julie | - |
|  - Gemiddelde jaarlikse neerslae | - |
|  **Burgemeester** | Dan Ramzer |
|  **Amptelike Webwerf** | *mesto-frydlant.cz* |
|

Die kasteel en slot van Frýdlant
**Frýdlant** (Duits: *Friedland*), ter onderskeiding van gelyknamige nedersettings soms ook **Frýdlant v Čechách** (ˈfriːdlant ˈf tʃɛxaːx, "Frýdlant in Boheme", Duits: *Friedland in Böhmen*) genoem, is 'n klein stad met 'n bevolking van sowat 7 600 aan weerskante van die Smědá-rivier in Tsjeggië. Dit maak deel uit van die Noord-Boheemse administratiewe gewes Liberec en is aan die voet van die Ysergebergte geleë.

Een van die bekendste besienswaardighede in Frýdlant is hertog Albrecht von Wallenstein se kasteel- en slotkompleks Frýdlant wat op 'n 60 meter hoë basaltrots gebou is.
| Noordkanaal |
| --- |
| Ligging van die Noordkanaal |
| Kaart van die Ierse See en die Noordkanaal in die noorde |
| Koördinate: | 55°3′N 5°37′W﻿ / ﻿55.050°N 5.617°W﻿ / 55.050; -5.617Koördinate: 55°3′N 5°37′W﻿ / ﻿55.050°N 5.617°W﻿ / 55.050; -5.617 |
| Ligging: | Noord-Ierland en Skotland |
| Soort: | Seestraat van die Atlantiese Oseaan |
| Lengte: | 85 km |
| Breedte: | 27 km |
| Eiland/e: | Rathlin |
| Nedersettings: | Ballycastle, Bangor, Larne |

'n Kaart van die Noordkanaal
Die Skotse Kintyre-skiereiland met die Mull of Kintyre-vuurtoring, met Noord-Ierland op die horison
Die **Noordkanaal** (Engels: *North Channel*, soms ook *Straits of Moyle*  of *Sea of Moyle*; in Ierse en Skotse Gaelies bekend as *Sruth na Maoile*, in Skots as *Sheuch*) is die seestraat wat die noordooste van Ierland van Suidwes-Skotland skei. Dit verbind die Ierse See met die Atlantiese Oseaan en maak deel uit van die seegebied wat deur die Internasionale Hidrografiese Organisasie (IHO) amptelik geklassifiseer word as die "Inner Seas off the West Coast of Scotland".

Die Noordkanaal se suidelike grens word deur 'n linie gevorm wat die Mull of Galloway met Ballyquintin Point verbind. Die noordelike grens is 'n linie wat Portnahaven met Benbane Head verbind. Die nouste deel van die seestraat is geleë tussen die Mull of Kintyre en Torr Head, met 'n wydte van 13 myl (21 km of 11 nautiese myl). Die diepste gedeelte is Beaufort's Dyke.
Die **Noorduyn Norseman** is 'n Kanadese vliegtuig wat oorspronklik ontwikkel is vir kommersiële gebruik en later ontwikkel is vir militêre gebruik tydens die Tweede Wêreldoorlog. Die vliegtuig het sy nooiensvlug in Januarie 1935 afgelê. Dit is as beide 'n vlottervliegtuig en landgebaseerde vliegtuig ontwikkel. Dit kon ook toegerus word met 'n ski landingstel.

Geskiedenis
-----------

Na die nooiensvlug was die eerste modelle bedryf deur *Dominion Skyways* wat later deel van *Canadian Pacific Air Lines* geword het. Gedurende die volgende vyf jaar het Noorduyn slegs sewentien verdere vliegtuie verkoop; aan kommersiële operateurs asook die *Royal Canadian Mounted Police*. Nadat die Tweede Wêreldoorlog uitgebreek het, het die aanvraag na die militêre weergawe van die vliegtuig die hoogte in geskiet.

Die Koninklike Kanadese Lugmag het 38 vliegtuie bestel vir radio- en navigasieopleiding onder beheer van die *Empire Air Training Scheme*. Die *United States Army Air Forces* het eers sewe YC-64 modelle geëvalueer wat in die middel van 1942 afgelewer is. Daarna plaas hulle 'n bestelling vir 746 van die C-64A model. Onder die Leen-en-pagwet is 34 van die vliegtuie aan die *RCAF* verskaf en 43 aan ander Geallieerde lugmagte. Drie is aan die Amerikaanse Vloot verskaf as die JA-1.

Daar was beplan dat Aeronca ook die C-64A sou vervaardig maar dit is gekanselleer. Hulle wel ses C-64B verskaf aan die *Engineering Corps* in 1943. Die vliegtuig was die meeste gebruik as passasier of vragvliegtuig maar dit was ook gebruik vir kommunikasie of om ongevalle af te voer. Produksiue van die Norseman is eers in 1946 deur Noorduyn gestaak. Daarna was dit deur die die *Canadian Car and Foundry Company* oorgeneem. Die laaste van 918 Norseman vliegtuie was eers in Januarie 1960 voltooi. Die laaste kommersiële model het as die die Noreseman V bekend gestaan.

Tegniese besonderhede
---------------------

Besonderhede van die Noorduyn Norseman UC-64A:| Item | Statistiek |
| --- | --- |
| Aantal motors | 1 |
| Tipe motor | Skroef |
| Vervaardiger | Pratt & Whitney R-1340-AN-1 Wasp stermotor |
| Kraglewering per motor | 600 perdekrag |
| Vlerkspan | 15,75 m |
| Lengte | 9,68 m |
| Hoogte | 3,07 m |
| Maks. opstygmassa | 3 357 kg |
| Maks. snelheid | 266 km/h op 1,524 m |
| Operasionele hoogte | 5 182 m |
| Togafstand | 966km |
| Bewapening | Geen. |
| Bomvrag | Geen. |
|

Bron
----

* *Bombers 1939–1945* Kenneth Munson, Bounty Books 2012 ISBN 978-0-7537-2172-8
**Noordwes** (Engels: **North West**, Tswana: **Bokone-Bophirima**) is een van die nege provinsies van Suid-Afrika. Die hoofstad is Mahikeng (heet tot onlangs *Mafikeng* en nog algemeen gebruik). Noordwes is in 1994 gevorm deur die samevoeging van die ou Wes-Transvaal en die "tuisland" Bophuthatswana (uitgesluit die deel wat in die Vrystaat geleë was) en 'n noordoostelike deel van die ou Kaapprovinsie.

Die provinsiale hoofstad Mahikeng vorm 'n eenheid met Mmabatho, wat voorheen die hoofstad van Bophuthatswana was.

Ander belangrike dorpe in Noordwes is onder meer Potchefstroom, Klerksdorp, Brits, Rustenburg, Lichtenburg en Vryburg.

Demografie
----------

Meerderheidstale in Noordwes:

   Afrikaans

   Engels

   Suid-Ndebele

   Xhosa

   Zoeloe

   Noord-Sotho

   Suid-Sotho

   Tswana

   Tsonga

   Geen meerderheidstaal

* Bevolking (2007-sensus): 3 394 200.
* Tale: Tswana (63,4%), gevolg deur Afrikaans (9,0%).

Distrikte
---------

Distrikte van Noordwes
Daar is 4 distrikte in die provinsie, naamlik:

* Bojanala Platinum
* Ngaka Modiri Molema (voorheen *Sentrale*)
* Dr. Kenneth Kaunda (voorheen *Suidelike*)
* Dr. Ruth Segomotsi Mompati (voorheen *Bophirima*)

Geografie
---------

* Oppervlakte: Sowat 104 882 vk. km.

### Ligging en topografie

Noord en wes van Noordwes lê die land Botswana, terwyl die provinsies Noord-Kaap en Vrystaat aan die suidekant, Limpopo na die noordooste en Gauteng aan die oostekant daarvan lê. Die Magaliesbergreeks is in die noordooste, en die Vaalrivier vorm die provinsie se suidelike grens. Noordwes se suidelike deel is 'n uitgestrekte vlakte, terwyl die noordelike deel grootliks yl begroeide bosveld is.

Ekonomie
--------

'n Kunsmatige sandstrand in Sun City
Mynbou sorg vir meer as 'n derde van Noordwes se bruto binnelandse produk. Nagenoeg 94% van Suid-Afrika se platinum kom van die distrikte Rustenburg en Brits, wat meer van hierdie kosbare silwerwit metaal produseer as enige ander gebied ter wêreld. Die provinsie lewer voorts 'n kwart van die land se goud. Graniet, marmer, vloeispaat en diamante word ook ontgin.

Ondanks die mynboubedrywighede het die provinsie nog steeds 'n landelike karakter. Noordwes lewer sowat 'n derde van die land se mielies. Ander belangrike landbouprodukte in die suidelike en oostelike dele van die land is sonneblomolie, vrugte, tabak en katoen. Die westelike en noordelike dele het weer baie skaap- en beesplase.

Toerisme
--------

Noordwes se malariavrye wildernisgebiede soos die Madikwe Wildreservaat en die Nasionale Pilanesbergpark is gewilde toeristebestemmings. So ook Sun City, 'n bekende luukse vakansieoord wat met twee gholfbane, kasino's, sportgeriewe en ander vermaaklikheidsaktiwiteite daagliks meer as 25 000 besoekers lok. Ander gewilde bestemmings vir buitelug-aktiwiteite is die Hartbeespoortdam (vir watersport) en die Magaliesberge met sy natuurskoon en voetslaanpaaie.

Opvoeding
---------

Die Noordwes-Universiteit, wat die Potchefstroomkampus (die *Pukke*) insluit, is die provinsie se vernaamste tersiêre onderwysinrigting.

Bronne
------

* Noordwes by Mieliestronk - Met toestemming gebruik
Chuck Grassley
**Charles Ernest Grassley** (gebore 17 September 1933) is 'n Amerikaanse politikus wat tans dien as die Pro tempore President van die Senaat van die Verenigde State van Amerika, en die senior Verenigde State Senator van Iowa. Hy dien tans sy sewende termyn in die Senaat uit, en was eerste verkies gedurende 1980. 

Grassley is 'n lid van die Republikeinse Party (Verenigde State), en het voorheen agt termyne gedien in die Iowa Huis van Verteenwoordigers (1959–1975) en drie termyne in die Verenigde State Huis van Verteenwoordigers (1975–1981). Hy het drie kere gedien op die Verenigde State Komitee op Finansies as Voorsitter van die Verenigde State Komitee op Finansies gedurende periodes waarin die Republikeinse Party die senaatsmeerderheid was.

Toe Orrin Hatch se termyn geëindig het op 3 Januarie 2019, het Grassley die mees senior Republikein in die Senaat geword en-aangesien die Republikeine die meerderheidsparty is-was hy aangestel as die Pro tempore President van die Senaat van die Verenigde State van Amerika van die 116de Kongres van die Verenigde State van Amerika, wat hom derde maak wat betref die Verenigde State Presidensiële Suksessielyn (na die Vise-President van die Verenigde State van Amerika, Mike Pence en Speaker van die Huis).

Senator Chuck Grassley het onlangs bekendheid verwerf vir die volgende prontuit verklaring, "So I think here’s where we are, the Democrats and you folks in the media, are not concerned about the report. I think the results were not what you expected. And I think you’re finding out that everybody was sold a bunch of snake oil and now the jig’s up.".

Notas
-----


|  |  |
| --- | --- |
| Hierdie artikel is in sy geheel of gedeeltelik vanuit die Engelse Wikipedia vertaal. | 

 |

|  |  |
| --- | --- |
| Normdata Edit this at Wikidata | 
* IMDb: nm0335948
* ISNI: 0000 0000 2677 6166
* LCCN: n82225328
* NARA: 189693634
* SNAC: w6m62zps
* US Congress: G000386
* VIAF: 38275783
* WorldCat Identities: lccn-n82225328

 |
**Objekgeoriënteerde programmering (OOP)** is 'n paradigma of verwysingsraamwerk in rekenaarwetenskap waarvolgens sagtewarekomponente as 'n stel *voorwerpe* (objekte) gemodelleer word wat interaktief (reageer met mekaar) is. Dit word gewoonlik geïmplementeer deur gebruik te maak van 'n objekgeoriënteerde programmeertaal.

Voor OOP-tale ontwikkel is, was meeste programmeertale prosedureel (bv. die taal C). In prosedurele tale lê die klem op aksies (funksies) wat take kan verrig deur data te verwerk. Data en aksie is geskei. Hierdie benadering bemoeilik die ontwikkeling van sagteware omdat daar nie oor entiteite wat met mekaar kan reageer gedink kan word nie, maar eerder in terme van data en die aksies wat hierop uitgevoer kan word.

OOP voer egter aan dat die data en funksiedeel van dieselfde eenheid of *objek* moet wees.

Sleutelbegrippe in **objek-oriëntasie**:

Abstraksie (*Abstraction*)
Oorerwing (*Inheritance*)
Enkapsulerig (*Encapsulation*)
Polimorfisme (*Polymorphism*)
Die eerste OOP-taal is in 1966 deur Ole-Johan Dahl en Kristen Nygaard van die *Norwegian Computing Center* geskep. **Simula** is hoofsaaklik gebruik om rekenaarsimulasies te skep, bv. hoe aansteeklike siektes oor 'n gebied versprei of hoe lugverkeer 'n blokkade oor 'n lughawe mag skep.

In 1972 het Alan Kay van die Xerox Palo Alto Navorsingslaboratorium SmallTalk geskep. Hy het later bekendheid verwerf vir die skepping van die voorloper van die alombekende Windows.

C++ is deur Bjarne Stroustrup van AT&T-laboratoriums in Kalifornië, VSA geskep. Hy het besef dat C reeds baie voordele inhou en het dit verder uitgebrei.

|  |  |
| --- | --- |
| Normdata Edit this at Wikidata | 
* BNE: XX537453
* BNF: cb12115131k (data)
* GND: 4233947-9
* LCCN: sh87007503
* NDL: 00937980

 |
Die **Twentse derby** (ook wel *"Derby van het Oosten"*) is 'n sokkerwedstryd tussen die twee professionele sokkerspanne uit die Nederlandse streek Twente: FC Twente (uit Enschede) en Heracles Almelo (uit Almelo). Die derby is 'n wedstryd tussen die twee grootste stede in Twente, waartussen (seker in Almelo) baie mededinging bestaan.

Geskiedenis
-----------

Voor 1965 (toe *FC Twente* gestig is) het baie sokkerspanne in Twente bestaan. Die strafste derbies was toe die Enschedese derby (tussen Sportclub Enschede en Enschedese Boys) en die ou *Twentse derby* (tussen *Sportclub Enschede* en *SC Heracles*) gewees. Die nuwe *Twentse derby* (dus tussen *FC Twente* en *Heracles*) het nie dadelik baie geleef by die ondersteuners nie, ook aangesien *Heracles* al vinnig (in 1966) na die Eerste divisie relegeer, waar die span (op een seisoen na) tot 2005 sou bly. Verder is die derby gespeel toe *FC Twente* ook het gerelegeer (vir een seisoen in 1983) na die Eerste divisie en 'n paar keer vir die KNVB-Beker.
Sedert 2005 staan die *Derby van die Ooste* weer twee keer per jaar op die kalender van die Eredivisie en deur die toegeneem invloed van *FC Twente* én *Heracles*, het die wedstryd gewen aan aandag en belang onder ondersteuners.

Die wedstryd
------------

Heracles (swart-wit) en FC Twente (rooi) vir die Twentse derby.
Aangesien *FC Twente* ryker is as *Heracles* (dus beter spelers kan koop), het *FC Twente* die meeste wedstryde gewen. Maar omdat die derby meer leef by die ondersteuners van *Heracles*, speel hierdie span altyd sy beste wedstryd teen hulle vyand.

Op 10 Februarie 2012 het *Heracles* vir die eerste maal sedert hul promosie by *FC Twente* gewen met **2-3**. By die terugkoms van die spelersbus in Almelo het honderde ondersteuners hul opgewag om hierdie fees te vier.

Ondersteuners
-------------

Die jeugdakademies van beide sokkerspanne het saamgesmelt in die Voetbalacademie FC Twente en baie ondersteuners van die klubs ondersteun ook ('n bietjie) die ander span, wanneer hulle teen 'n nie-Twentse span speel. Die atmosfeer is daardeur vriendelik rondom die wedstryd.
In *Almelo* woon sowat 400 ondersteuners (wat 'n jaarkaartjie het) van *FC Twente*, terwyl in *Enschede* sowat 150 mense woon met 'n jaarkaartjie van *Heracles*.
**Tweedetaalverwering**, of **L2-verwerwing**, is die proses waarvolgens mense ŉ tweede taal aanleer. Tweedetaalverwerwing verwys ook na die wetenskaplike vakgebied gemoeid met die studie van die proses daarvan. *Tweede taal* verwys na enige taal aangeleer addisioneel tot ŉ persoon se eerste taal; hoewel die konsep *tweede*taalverwerwing genoem word, kan dit ook die aanleer van ŉ derde, vierde of meerdere tale insluit.  Tweedetaalverwerwing verwys na wat leerders doen en nie na praktyke in taalonderrig nie.

Hooftrekke
----------

Die vakgebied van tweedetaalverwerwing is ŉ onderafdeling van toegepaste linguistiek. Dit is wydgebaseer en relatief nuut. Net soos met die verskeie vertakkinge van linguistiek, is tweedetaalverwerwing nou verwant aan sielkunde, kognitiewe sielkunde en onderwys. Om die vakgebied te onderskei van die leerproses self, word die terme  *tweedetaalverwerwingnavorsing*, *tweedetaalstudies*, en  *tweedetaalverwerwingstudies*  ook gebruik.

Tweedetaalverwerwingnavorsing het begin as ŉ interdissiplinêre vakgebied en as gevolg hiervan is dit moeilik om ŉ akkurate begindatum vas te stel.  Twee verhandelings in besonder word egter gesien as instrumenteel tot die moderne studie van tweedetaalverwerwing: Pit Corder se 1967 essay *The Significance of Learners' Errors*, en Larry Selinker se 1972 artikel *Interlanguage*.  Die studierigting beleef ook groot vooruitgang in die daaropvolgende dekades.  Teen 2010 word tweedetaalverwerwing vanuit ŉ wye verskeidenheid vakgebiede se perspektiewe bestudeer en ŉ proliferasie van verskillende teorieë ontstaan. Die twee hoofstroombenaderings is egter taalkundige teorieë gebaseer op Noam Chomsky se universele grammatika en sielkundige teorieë soos die bekwaamheidsverwerwingsteorie en konneksionisme. 

Die term *verwerwing* is oorspronklik gebruik om die onderbewuste aard van die leerproses uit te lig,   maar die afgelope paar jare het *leer* en *verwerwing* merendeels sinonieme geword.

Tweedetaalverwerwing kan erftaalverwerwing insluit, maar sluit gewoonlik nie tweetaligheid in nie. Meeste navorsers beskou tweetaligheid as die eindresultaat van die aanleer van ŉ taal, nie die proses self nie, en begryp die terme as verwysend na amperse moedertaalvlotheid. Skrywers in rigtings soos onderwys en sielkunde gebruik tweetaligheid egter gereeld om losweg te verwys na alle vorms van tweetaligheid.  Tweedetaalverwerwing moet ook nie teenoor die verwerwing van ŉ vreemde taal gestel word nie; eerder dat die aanleer van beide dieselfde fundamentele prosesse behels maar in verskillende omstandighede. .

Daar is al heelwat debatte gevoer oor presies hoe taal aangeleer word, en baie geskilpunte is nog steeds onopgelos. Daar is vele tweedetaalverwerwingsteorieë, maar nie een word deur alle navorsers aanvaar as ŉ omvattende verduideliking nie. Vanweë die interdissiplinêre aard van die vakgebied word daar nie verwag dat dit in die afsienbare toekoms wel die geval sal wees nie.
Die **Churchillrivier** (Engels: *Churchill River*; Frans: *Rivière Churchill*) is 'n groot oos-vloeiende rivier in Kanada. Die Churchillrivier het 'n lengte van 1 609 km en vloei deur die Kanadese provinsies Saskatchewan en Manitoba; van sy sytakke ontspring ook in Alberta.

Die Churchillmeer naby Buffalo Narrows, Saskatchewan
Die Churchillrivier ontspring in die Churchillmeer naby Buffalo Narrows, Saskatchewan, vloei in 'n oostelike rigting en bereik die provinsie Manitoba. Verder oos begin die rivier in 'n noordoostelike rigting vloei en mond naby die stad Churchill in die Hudsonbaai uit.

Sedert 1977 word sowat 60% van die Churchillrivier se water in die parallel vloeiende Nelsonrivier omgelei – sowat 760 m³/s. Die gemiddelde afloop aan die Churchillrivier se monding is as gevolg van die hidro-elektriese projek van voorheen 1 200 m³/s tot nou 510 m³/s verminder.

Die Cree-naam vir die rivier is *Missinipi* en beteken "groot waters". Die Churchillrivier is na John Churchill, die 1ste hertog van Marlborough wat vanaf 1685 tot 1691 as goewerneur van die Hudson's Bay Company gedien het, genoem.
Handtekening van Marais Steyn voor in 'n boek *Toesprake deur sy Hoog-Edelagbare J.C. Smuts.*
**Marais Steyn** (25 Desember 1914, Dordrecht - 12 Julie 1998, Stellenbosch) was 'n politikus van die Verenigde Party en later van die Nasionale Party. Hy het gematrikuleer aan die Hoërskool Paul Kruger op Steynsburg en die ouetehuis op die dorp, wat in 1978 geopen is, is na hom genoem.

Sy politieke loopbaan begin in die belangrike verkiesing van 1948 waarin die Nasionale Party onverwags 'n oorwinning oor die Verenigde Party onder leiding van genl. Jan Smuts behaal toe die 33-jarige Steyn die kiesafdeling Alberton aan die Witwatersrand met 'n meerderheid van 171 teenoor dr. H.F. Verwoerd, destyds redakteur van die Nasionale Party-orgaan *Die Transvaler*, wen, ondanks alle voorspellings dat Verwoerd sou seëvier. Selfs Smuts het gedink Steyn sou nie veel meer kon doen as om Verwoerd besig te hou in die aanloop tot die verkiesing nie.

Hy wen die kiesafdeling Yeoville in 1961, 1966 en 1970 met reuse-meerderhede vir die Verenigde Party. Ná 'n kwarteeu in opposisie sluit hy hom in 1973 by die Nasionale Party aan. Eerste minister John Vorster stel hom hierna aan as minister vir gemeenskapsontwikkeling en Indiërsake. Later word hy ook minister van toerisme en Kleurlingsake.

Steyn sluit sy politieke loopbaan af as eers ambassadeur in die Verenigde Koninkryk en later in Transkei tot sy aftrede in 1986. Hy sterf in 1998 op Stellenbosch aan hartversaking.
**Wartenberg** is 'n stadsdeel in die Berlynse distrik Lichtenberg. In die plaaslike taalgebruik verwys die pleknaam gewoonlik nie na die historiese dorpskern nie, maar eerder na 'n buurt in die aangrensende stadsdeel Neu-Hohenschönhausen waar in die DDR-tydperk nuwe woonstelgeboue opgerig is.

Ligging
-------

Wartenberg is in die noordelike deel van die stadsdistrik Lichtenberg geleë. Dit grens aan die Berlynse stadsdele Malchow, Neu-Hohenschönhausen en Falkenberg en aan die distrik Barnim in die deelstaat Brandenburg.

Geskiedenis
-----------

Markgraaf Albrecht I van Brandenburg het vanaf 1157 nuwe setlaars uit gebiede soos die Altmark, die Harz-gebergte, Vlaandere en die Ryngebiede uitgenooi om hulle in Brandenburg te vestig. Die nuwe aankomelinge het dikwels plekname uit hul tuislande aan die nuutgestigte *Angerdörfer* en straatdorpe (soos byvoorbeeld Wartenberg en Falkenberg) gegee. So dra ook Wartenberg, wat omstreeks 1230 gestig, dieselfde naam soos 'n aantal nedersettings in die Altmark.

Die voormalige dorpskerk van Wartenberg het waarskynlik omstreeks 1250 ontstaan. Hierdie kerkgebou is vroeër as een van die mooiste dorpskerke in Berlyn beskou, maar teen die einde van die Tweede Wêreldoorlog vernietig. Enkele van sy skatte, soos die Maria-altaar, is egter verwyder voordat die kerk deur die Duitse leër opgeblaas is en kan tans in die Tabor-kerk te Hohenschönhausen en in die *Märkisches Museum* besigtig word.
’n Giroskoop in ’n kardanophanging. Daar is vryheid van beweging in al drie asse. Die middelste skyf sal sy draaiasrigting behou ongeag die oriëntasie van die ander ringe, of beuels.
’n **Giroskoop** (van antieke Griekse γῦρος *gûros*, "sirkel", en σκοπέω *skopéō*, "om te kyk") is ’n toestel wat gebruik word vir die meet of handhawing van oriëntasie en hoeksnelheid. Dit is ’n tollende skyf of wiel (wat 'n rotor genoem word) wat byvoorbeeld deur elektrisiteit aangedryf word en teen ’n baie hoë snelheid draai. 

Die as van die rotor word gesteun deur ’n stelsel van konsentriese ringe, of beuels: op so ’n manier dat die beuels in die rondte kan draai of skuins kan staan sonder dat die rotor saam met hulle beweeg, volgens die behoud van hoekmomentum. ’n Giroskoop kom dikwels in ’n kardanophanging voor, sodat dit in al drie dimensies vry kan draai (sien skets).

Giroskope kan gebruik word in traagheidsnavigasietoestelle, soos in die Hubble-ruimteteleskoop, of in die staalromp van ’n duikboot wat onder die water is. Ander gebruike is in girokompasse, wat magnetiese kompasse kan aanvul of vervang (in skepe, vliegtuie en ruimtetuie, of voertuie in die algemeen), om stabiliteit te bevorder (fietse, motorfietse en skepe) of as deel van ’n traagheidsgeleidingstelsel.
Die **Ximoko Party** is 'n klein politieke party in Suid-Afrika. Dit het geen verteenwoordiging in die Nasionale Vergadering of die provinsiale wetgewers nie, maar het tans 3 raadslede op munisipale vlak in die Limpopo-provinsie.

Geskiedenis
-----------

Gestig as 'n kulturele organisasie in 1984 deur Hudson Ntsanwisi, die premier van die Gazankulu-tuisland, het Ximoko in 1990 tot 'n politieke party verander, steeds onder Ntsanwisi se leierskap.

Ná sy dood in 1993 het sommige party lede 'n alliansie met die African National Congress (ANC) gevorm, terwyl ander as die Ximoko Democratic Party voortgegaan het en aan die 1994-verkiesing deelgeneem het, wat steeds as die Ximoko Progressive Party geregistreer is. Die party het geen setels gewen nie.

In 1996 het die party as die Ximoko Party hervorm en die 1999-verkiesing in die destydse Noordelike Provinsie (nou Limpopo) deelgeneem, en weer geen setels gewen nie. Dit het sedertdien net verkiesings in Limpopo betwis, sonder om enige setels te wen.

Die party neem slegs in Limpopo deel tydens die Suid-Afrikaanse algemene verkiesing van 2019.
| **Nova Friburgo**
 |
| --- |
| **Kaart** | **Wapen** |
|  |
|  |
|  |
| **Vlag** |
|  |
|  |
|  **Land** |  Brasilië |
|  **Deelstaat** |  Rio de Janeiro |
|  **Koördinate** | 22°16′S 42°31′W﻿ / ﻿22.267°S 42.517°W﻿ / -22.267; -42.517 |
|  **Stigting** | 16 Mei 1818 |
|  **Oppervlakte:** |   |
|  - Totaal | 932,635 vk km |
|  **Hoogte bo seevlak** | 846 m |
|
|
|  **Bevolking:** |   |
|  - Totaal (November 2010) | 182 016 |
|  - Bevolkingsdigtheid | 195,16/vk km |
|  **Tydsone** | UTC -3 |
|  - Somertyd | UTC -2 |
|  **Burgemeester** | Maria da SaudadeMedeiros Braga |
|  **Amptelike Webwerf** | novafriburgo.rj.gov.br |
|

**Nova Friburgo** is 'n stad in die Brasiliaanse deelstaat Rio de Janeiro met 'n oppervlak van 932,635 vierkante kilometer en 182 016 inwoners (2010). Die stad lê sowat 846 meter bo seevlak in die bergreeks Serra Fluminense, 130 kilometer noord-oos van die stad Rio de Janeiro. Die argitektuur, kultuur en leefstyl van Nova Friburgo is baie sterk deur Switserse, Duitse en ander Middel-Europese setlaars beïnvloed.

Geskiedenis
-----------

Nova Friburgo is in 1820 deur Switserse immigrante uit Fribourg (Wes-Switserland) gestig, wat hulle met die toestemming van koning Johan VI van Portugal in die jaar 1818 in Brasilië gevestig het. Die oorspronklike, volledige naam van die stad was *São João Batista de Nova Friburgo*. Nova Friburgo het danksy 'n groot aantal latere immigrante, onder meer uit Duitsland, vinnig gegroei. Sy gematigde klimaat het die ontwikkeling van 'n welvarende landbousektor bevorder.

Geografie
---------

'n Aantal belangrike riviere ontspring in die omgewing van Nova Friburgo, waaronder Rio Grande, Rio Bengalas, Rio Macaé, Rio Cônego en Rio Santo Antôno.

Ekonomie
--------

Nova Friburgo se ekonomie steun nog sterk op die landbousektor (wat veral groentes en kalkoene oplewer), maar het ook tot 'n belangrike toeristebestemming ontwikkel. Die nywerheidsektor het hom op tekstiele (veral onderklere) toegespits.